### Beslutningstema

I denne sag skal der tages stilling til godkendelsen af restaureringsprojekt i [adresse].

### Historik

Projektet har tidligere været forelagt for Teknik- og Miljøudvalget på mødet den 13. august 2024, sammen med to andre restaureringsprojekter.

### Sagsfremstilling

Klima, Natur- og Arealudvikling udarbejder vandløbsprojekter, som medvirker til at opnå god økologisk tilstand i de målsatte vandløb. Vandløbsmyndigheden godkender projekterne i henhold til vandløbslovens bestemmelser.

Projektet i [adresse] omfatter at vandløbet bliver genslynget, der udlægges gydestryg, og at vandløbsbunden visse steder bliver hævet, hvilket medfører vandstandsstigninger i størrelsesordenen 40-0 cm langs projektstrækningen. Der bliver desuden etableret 7 gydebanker og udlagt skjulesten på strækningen.

Projektet udspringer af et samarbejde mellem Lystfiskerforeningen, Refugiet, [adresse], Lokalrådet og Tønder Kommune. I tilknytning til projektet etablerer refugiet et [adresse] til barfodsterapi, som ikke er en del af denne godkendelse. Projektet er ikke et vandplanprojekt, men vurderes at medvirke til at Tønder Kommune kan opnå målopfyldelse i vandløbet.

I efteråret 2024 har der været afholdt en offentlig høring, som har affødt visse ændringsforslag, som er taget i betragtning, og har medført et nyt udkast. Høringssvarene indebærer blandt andet, at der er ændret på placeringen af skjulesten, af hensyn til muligheden for at opnå målopfyldelse i vandløbet. Der sker en bedre sikring af Tønder forsynings regnvandsudløb, og der etableres et midlertidigt sandfang, som beskytter Brede Å mod tilsanding i projektets anlægsperiode, og to år frem.

Ændringerne af placeringen af skjulesten betyder, at der i særligt våde år, hvor der ikke kan udføres håndvedligehold, bliver skåret grøde over de udlagte skjulesten med maskine. Dette kan medføre en lettere forhøjet vandstand, i forhold til det oprindeligt beskrevne. Ansøger har forelagt dette for de berørte lodsejere, som er indforstået med dette. Der er ingen nye berørte parter som følge af ændringerne.

På grund af ændringerne har udkastet til tilladelsen været i fornyet 8 ugers offentlig høring.

Der er ved den nyeste høring modtaget to høringssvar, som er vedhæftet. Ingen af de modtagne høringssvar har givet anledning til yderligere ændringer, idet det ene svar er en tilkendegivelse af at projektet efter ændringerne kan accepteres, mens det andet svar er en gentagelse af, at der skal være opmærksomhed på regnvandsudledninger. Dette er dog allerede ved første høringsrunde ført til tilpasning af projektet.

### Økonomi

Anlægsudgifterne i [adresse] finansieres af fondsmidler, samt midler fra de involverede interessenter.

Tønder Kommune afholder udgifter til erstatninger, matrikulære berigtigelser og arkæologiske forundersøgelser.

Vandløbsmyndigheden har - som hidtil - ansvar for vedligehold af vandløbene i form af grødeskæring og opretholdelse af den fastlagte vandføringsevne (vandløbets skikkelse). Dertil kommer tømning af midlertidigt sandfang i to år efter anlægsfasen. Vedligehold af det terapeutiske [adresse] varetages af Refugiet.

Udgifterne til vedligeholdelse af projektstrækningen vil blive større end hidtil, da strækningen dels bliver 130 meter længere efter genslyngningen, og dels overgår fra maskinelt vedligehold til håndvedligehold. Hertil kommer udgift til tømning af det midlertidige sandfang i 2 år efter projektets afslutning, samt kontrol af, og eventuel friholdelse af regnvandsudløb til [adresse]. Udgifterne kan rummes indenfor den eksisterende driftsramme i Drift - Teknik & Miljø.

### Lovgrundlag

Vandløbsloven

### Indstilling Fagchefen for Teknik og Miljø indstiller,

at der gives tilladelse til restaureringsprojektet i overensstemmelse med vedlagte udkast.

### Beslutning

Indstillingen godkendt.